༄༅། །དགའ་སྟོན་གྱི་ཚོགས་མགུར་ལྷ་མོའི་རྒྱང་གླུ་ཞེས་བྱ་བ་བཞུགས་སོ། །  ཨ་ཧོ། ཡེ་གཞི་གདོད་ནས་དག་པ་མཐའ་བྲལ་གྱི་ཡེ་ཤེས། །ཡེ་སྟོང་ཆོས་སྐུའི་བླ་མ་རང་ཆས་སུ་རྫོགས་ནས། །ཡེ་ཡིན་ལོངས་སྐུའི་བཀོད་པ་ཞིང་ཁམས་ཀྱི་རོལ་བ། །ཐུགས་རྗེའི་ཀུན་ཁྱབ་སྣ་ཚོགས་སྤྲུལ་སྐུ་ཡི་དཀྱིལ་འཁོར། །རྣམ་དག་ངོ་བོ་ཉིད་སྐུའི་བླ་མ་དེ་མཁྱེན་ནོ། །ནམ་ཞིག་སྲིད་མཚོ་སྟོངས་ནས་ཀུན་བཟང་གི་དགོངས་པ། །སྐད་ཅིག་མྱུར་བདེའི་ལམ་ལ་སྦྱངས་སྦྱང་གི་འབྲས་བུ། །ས་ལམ་གཅིག་རྫོགས་གཞོན་ནུ་བུམ་སྐུ་ཡི་ཀློང་དུ། ། སྣ་ཚོགས་སྒྱུ་མའི་སྣང་ཆ་འགགས་མེད་དུ་ཤར་ཡང་། །དོན་དམ་ཆོས་སྐུའི་མཁའ་ལ་ཆར་སྤྲིན་གྱིས་མ་གོས། །སྒྲིབ་བྲལ་རིག་པའི་ཉི་མ་རང་ཆས་སུ་ཤར་འོང་། །སྐུ་གསུམ་དབྱེར་མེད་འཁོར་འདས་མཉམ་བརྡལ་གྱི་རོལ་བ། ། བདེ་སྟོང་ཟུང་འཇུག་འོད་གསལ་སྒྱུ་འཕྲུལ་གྱི་བཀོད་པ། །རྟེན་འབྲེལ་བརྡ་ཚིག་མཚོན་པའི་ཐབས་ཤེས་ལ་བརྟེན་ནས། །སྲིད་པའི་དྲྭ་བ་འཇོམས་པའི་དཔའ་བོ་ཡི་སྐུར་བཞེངས། །མ་ཚོགས་དབྱིངས་ནས་བསྐུལ་བའི་བསྟོད་དབྱངས་ཀྱི་སྒྲ་བཅས། །བཅུ་དྲུག་དགའ་སྟོན་ཚོགས་ཀྱི་འདུ་བ་ལ་ཕེབས་ནས། །སྐལ་ལྡན་ལས་སྨོན་འཛོམས་པའི་རྟེན་འབྲེལ་རེ་ཞུའོ། ། ༈ ཨ་ཧོ་ཡ། རང་སྣང་བདེ་བ་ཆེན་པོ་མཁའ་སྤྱོད་ཀྱི་གླིང་འདིར། །འབུམ་ཕྲག་ཌཱཀྐི་དགྱེས་པའི་རོལ་སྟོན་གྱི་ཚོགས་འཁོར། །ཕུན་ཚོགས་ངེས་པ་ལྔ་ལྡན་ལྷུན་གྲུབ་ཀྱི་དཀྱིལ་འཁོར། །ཆོས་ཉིད་བདེ་བ་ཆེན་པོའི་བདེ་དགའ་ཡི་དཔལ་ལ། །ཡེ་ཡིན་དོན་གྱི་མཁའ་འགྲོའི་དགྱེས་ཞལ་དེ་ངོམ་ཤོག།ཕྱི་རུ་མ་བཅོས་རང་བྱུང་བྲག་ཕུག་གི་ཁང་བཟང་། །རྡོ་རྗེ་པདྨ་མཁའ་འགྲོའི་འདུ་གླིང་གི་གནས་མཆོག །ནང་དུ་རང་བྱུང་ཡེ་གནས་གཉུག་མ་ཡི་ཁང་བཟང་། །མ་བཅོས་རང་བྱུང་དོན་གྱི་མཁའ་འགྲོ་ཡི་དཀྱིལ་འཁོར། །དེ་རིང་འདི་ན་འཚོགས་པའི་དམ་གཙང་གི་མཆེད་ལྕམ། །མ་བགྲོས་རང་གར་འདུ་བ་སྔོན་སྨོན་གྱི་ལས་འཕྲོ། །དེང་ནས་བཟུང་སྟེ་བྱང་ཆུབ་སྙིང་པོ་ཡི་བར་དུ། །འཁྲུལ་སྣང་འཁོར་བའི་ལས་དང་བག་ཆགས་ཀུན་བསལ་ནས། །མཁའ་སྤྱོད་མཁའ་འགྲོའི་གླིང་དུ་ཆམ་གཅིག་ཏུ་འཚོགས་སྨོན། །སྤྲོས་བྲལ་མ་བཅོས་སྔགས་འཆང་རྣལ་འབྱོར་བ་ངེད་ཅག །ཕ་ཅིག་ཨོ་རྒྱན་པདྨའི་རྒྱལ་ཚབ་དུ་བསྔགས་ནས། །ངོ་མཚར་རྨད་བྱུང་གནས་འདིར་མཁའ་འགྲོ་ཡི་ཚོགས་ཀུན། །བདེ་སྟོང་དགྱེས་པ་ཆེན་པོའི་རོལ་སྟོན་ལ་ཕེབས་ཤོག །ཡེ་ཡིན་དོན་གྱི་རིག་པ་གཞན་ནས་བཙལ་མ་དགོས། །ཀུན་ཉོན་འཁོར་བའི་བག་ཆགས་གསར་དུ་སྦྱངས་མ་དགོས། ། གཉིས་མེད་ཟང་ཐལ་བདེ་ཆེན་སྤྲོས་བྲལ་གྱི་ངང་དུ། །སྣང་གྲགས་ཆོས་ཀུན་དག་པ་རབ་འབྱམས་སུ་ཤར་སོང་། །ཨེ་མ་སྔ་འགྱུར་རྡོ་རྗེ་ཐེག་པ་ཡི་རིང་ལུགས། །ཕ་ཅིག་པད་འབྱུང་བླ་མའི་བཀའ་དྲིན་གྱི་ཆེ་བ། །ཨ་མ་མཚོ་རྒྱལ་ལྷ་མོས་སྙིང་ནོར་དུ་བསྩལ་བ། །རྗེས་འཇུག་ང་ཚོའི་སྤྱོད་ཡུལ་བགོ་སྐལ་དུ་ཐོབ་སོང་། །ད་ནས་བཞི་བརྒྱ་ལྔ་ཡི་རི་མོ་ལ་ཐུག་བར། །ཕྱི་ནང་བསྟན་འགྲོའི་ཉེར་འཚེའི་རྐྱེན་སྣང་གི་ཚོགས་ཀུན། །ཆོས་ཉིད་དབྱིངས་སུ་ཞི་བའི་རྟེན་འབྲེལ་དེ་འགྲིགས་སོང་། །ལྟོས་བཅས་བཟང་ངན་འབྲེལ་ཐོགས་ཕ་མ་ཡི་ཚོགས་ཀུན། །ཕྱམ་གཅིག་གདོད་མའི་གཞི་རུ་གྲོལ་བ་ཡི་སྨོན་ལམ། །ཁམས་ གསུམ་འཁོར་བ་སྟོངས་པའི་རྟེན་འབྲེལ་དེ་འགྲིགས་སོང་། །འཇའ་ལུས་ཆོས་སྐུར་འགྲུབ་པའི་སྨོན་ལམ་ཞིག་ཞུའོ། ། ཞེས་པའང་ཁྲག་འཐུང་བདུད་འཇོམས་རྡོ་རྗེའི་གཏེར་གནས་འབྲོས་ཕུག་མཁའ་འགྲོའི་འདུ་གླིང་དུ་དབང་ཆེན་སྤྲེལ་ལོའི་ས་ག་ཟླ་བའི་དམར་ཕྱོགས་
ཚེས༢༩ལ་ཚོགས་མཆོད་བྱེད་པའི་དུས་སུ་ཁོ་བོ་ནམ་སྤྲུལ་མིང་འཛིན་འཇིགས་མེད་ཕུན་ཚོགས་དང་ཏཱ་རེ་
ལྷ་མོ་ཟུང་གིས་གང་ཤར་གཏད་མེད་དུ་བྲིས་པ་དགེ །  ༈